**CABINET PRIMAR**

**Nr. 76457/08.08.2024**

**REFERAT DE APROBARE**

a Proiectului de hotărâre privind aprobarea trecerii din domeniul public în

domeniul privat al Municipiului Bistriţa a unei construcții și terenul aferent,

situat pe strada Lacului, ca urmare a dezafectării de la utilitatea publică

Municipiul Bistrița deține un imobil construcție și teren aferent situat în municipiul Bistrița, strada Lacului, înscris în Inventarul bunurilor care aparțin domeniului public al municipiului Bistrița, atestat prin Hotărârea Guvernului României nr.527/2010, la CAP.V ”Terenuri și clădiri în care își desfășoară activitatea Consiliul local și Primăria precum și instituțile publice de interes local”, subcap.D ”Alte bunuri imobile”, poziția nr.51, figurând înscris în CF nr. 82372 Bistrița.

Imobilul construcție este înscris în inventar ca și “ structură de rezistență parțial executată“ cu suprafața construită de 434,70 mp și suprafața desfăsurată de 870 mp. Construcția acestuia a fost începută înainte de anul 1990 și nefinalizată, iar la această dată se află într-o stare avansată de degradare, în timp nefiind identificată o modalitate de valorificare a acesteia sau o utilitate publică.

Având în vedere cele prezentate, precum și faptul că, construcția este înconjurată de imobile proprietate privată pe 3 laturi, terenul aferent acesteia fiind tot în suprafață de 435 mp, care corespunde cu suprafața la sol a clădirii, propun trecerea atât a construcției, cât și a terenului aferent în proprietatea privată a Municipiului Bistrița, în vederea valorificării ulterioare, conform prevederilor legale.

În conformitate cu prevederile art.129 alin.(1) din Codul administrativ aprobat prin Ordonanța de urgență a Guvernului nr.57/2019, cu modificările și completările ulterioare, *”Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale”,* având printre atribuții și administrarea domeniului public și privat al unității administrativ-teritoriale și asigurarea potrivit competenţelor sale şi în condiţiile legii, cadrului necesar pentru furnizarea serviciilor publice de interes local.

Mai mult, conform art.361 din același act normativ “*Trecerea unui bun din domeniul public al unei unităţi administrativ-teritoriale în domeniul privat al acesteia se face prin hotărâre a consiliului judeţean, respectiv a Consiliului General al Municipiului Bucureşti ori a consiliului local al comunei, al oraşului sau al municipiului, după caz, dacă prin lege nu se dispune altfel.”*

De asemenea, art.864 din Codul civil prevede că „*dreptul de proprietate publică se stinge dacă bunul a pierit sau a trecut în domeniul privat, dacă a încetat uzul şi interesul public, cu respectarea condiţiilor prevăzute de lege”.*

Având în vedere motivele expuse mai sus, propun adoptarea Proiectului de hotărâre privind aprobarea trecerii din domeniul public în domeniul privat al Municipiului Bistriţa a unei construcții și terenul aferent, situat pe strada Lacului, ca urmare a dezafectării de la utilitatea publică, în forma prezentată.

**Primarul municipiului Bistrița,**

**Ioan TURC**

V.M/2ex.